ORDE do 20 de novembro de 2006 pola que se outorga a aprobación definitiva parcial á modificación puntual número 9 do Plan Xeral de Ordenación Municipal do Concello do Carballiño (Ourense).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 21/12/2006

O Concello do Carballiño remitiu o expediente de referencia, solicitando a súa aprobación definitiva de conformidade co previsto no artigo 85.5º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
1. O Plan Xeral de Ordenación Municipal (PXOM) do Concello do Carballiño foi aprobado definitivamente o 11-3-1999.
2. Esta modificación puntual fora sometida, xuntamente con outras oito, a informe desta consellería previo á aprobación inicial, de conformidade co disposto no artigo 85.1º da Lei 9/2002. O citado informe foi emitido o 23-9-2004, e no que atinxe á modificación nº 9 sinalarase que por afectar a unha zona verde cumpría obter o informe favorable da Comisión Superior de Urbanismo de Galicia, consonte co artigo 94.4º da Lei 9/2002.
3. O Pleno do Concello, na súa sesión do 2-2-2006, aprobou inicialmente a modificación, que posteriormente foi sometida a información pública por medio de anuncios que se publicaron no DOG do 13 de marzo de 2006, Faro de Vigo do 4 de marzo e La Región do 3 de marzo; segundo queda expresado no expediente, non se presentou ningunha alegación.
4. Con data do 20-3-2006, a Dirección Xeral de Desenvolvemento Sostible emitiu un informe ambiental en que se sinala que a modificación non produce efectos ambientais negativos.
5. Nun informe do 26-4-2006, a Confederación Hidrográfica do Norte sinalou que a parcela destinada a camping municipal se atopa nunha zona inundable.
6. A modificación foi aprobada provisionalmente polo Pleno do Concello do 25-5-2006.
7. O proxecto de modificación sometido a aprobación está subscrito polo arquitecto Cándido Ortells Carbonell con data de febreiro de 2006 e está identificado con dilixencias de aprobación inicial e provisional.
8. Con data do 23-11-2005, a Dirección Xeral de Urbanismo denegou unha solicitude de autorización para a construción dun camping no lugar do Muíño das Lousas (expediente 272/2005), por afectar a solo rústico de protección das augas, no cal tal uso está prohibido polo artigo 38 da Lei 9/2002.
II. Consideracións e fundamentación.
II.1. Con data do 17-11-2006, a Dirección Xeral de Urbanismo elevou un informe-proposta no cal se conteñen as seguintes consideracións:
1. Para os efectos do que dispón o artigo 94.1º da Lei 9/2002, as razóns de interese xeral que fundamentarían a formulación desta modificación puntual basearíanse na mellora que implica a cualificación expresa de parcelas dotacionais existentes que o PXOM non cualificara, cuestión que efectivamente pode considerarse entre os supostos do devandito artigo 94.1º.
2. A modificación concrétase na cualificación de tres ámbitos dotacionais:
* No plano nº 7: unha superficie de 20.625 m destinados a punto limpo, canceira municipal e viveiros, sobre solo rústico de protección ordinaria.
* No plano nº 9: unha superficie de 35.000 m destinados a servizos da mancomunidade e matadoiro municipal, en solo rústico de protección agropecuaria.
* No plano nº 11: unha superficie de 16.900 m destinados a camping municipal, afectando a solo rústico de protección das augas.
O proxecto que se eleva para a súa aprobación non recolle o cambio de cualificación que afectaba a unha zona verde, o cal fora obxecto da puntualización expresada no informe previo á aprobación inicial.
3. A cualificación dos terreos como dotacións públicas non os exime do réxime de usos e condicións de edificación que establece a Lei 9/2002 para o solo rústico, sen prexuízo ademais das maiores limitacións que impoña o propio PXOM (disposición transitoria 1ª punto 1.f) da Lei 9/2002). Como consecuencia, as dotacións que a modificación pretende recoñecer quedan sometidas ao réxime antedito.
Particularmente, tendo presente o informe da Confederación Hidrográfica del Norte do 26-4-2006 e a resolución da Dirección Xeral de Urbanismo do 23-11-2005, non é viable a construción dun camping na parcela que a modificación puntual cualifica para tal fin, pois ao tratarse dun solo rústico de protección das augas, este tipo de uso está entre os que o artigo 38 da Lei 9/2002 determina como prohibidos.
II.2. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións do planeamento xeral correspóndelle á conselleira de Política Territorial, Obras Públicas e Transportes.
III. Resolución.
Visto canto antecede,
RESOLVO:
1º De acordo co punto 5.a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, apro
bar definitivamente, con carácter parcial, a modificación puntual nº 9 do Plan Xeral de Ordenación Municipal do Concello do Carballiño (Ourense), en todo o que non se refire á cualificación dunha parcela para camping municipal (plano nº 11), deixándose esta última cuestión fóra da aprobación definitiva, polas consideracións anteriormente expostas.
2º Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, de 13 de xullo, reguladora da xurisdición contencioso-administrativa.
3º De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación aprobada definitivamente.
4º Notifíqueselle esta orde ao concello e publíquese no Diario Oficial de Galicia.
Santiago de Compostela, 20 de novembro de 2006.
María José Caride Estévez
Conselleira de Política Territorial, Obras Públicas
e Transportes